《既作飘风行十有七日风雨倍前乃赋后篇》
宋代·释居简

夏首魃为虐，种插喧戽车。骎骎六七月，原野皆菁华。

再拜田祖赐，熨帖海若家。大有课水耨，小康占山畬。

因依瞻江云，西北起炮车。归来省户牖，绸缪亟撑叉。

须臾视沟堑，揞塞深搔杷。大块果噫欠，天阔谁能遮。

水立十丈浑，吹沙复流沙。江海尚若此，柰此个稌花。

再驾才浃旬，怒很尤雄夸。檐声挟霶𩃱，谷口应谽谺。

岂其发育初，继以肃杀加。吹嘘咸失中，刑赏仍过差。

乡来赤壁火，万艘沈碧涯。鬼操逃天诛，不剿残贼芽。

巽二死馀责，噬脐徒咨嗟。矫矫水中龙，浮硖千万艖。

尺箠笞独夫，鼎足成一家。至今说蜚廉，慷慨徒拜嘉。

云胡艰难际，狂暴相纷拿。耕夫日悬悬，馌媪霜髿髿。

欲刈争淬镰，欲穫竞整耞。私偿忧并吞，官输虞扑挝。

妄冀丰民天，仰天号且呀。反吹果何道，身正心不瑕。

譊譊沸刍荛，静默宜无哗。聪明弗遐弃，试以置齿牙。

千虑贵一得，何必棼于麻。更诘姬旦鬼，勿谓东山赊。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。